### http://share.uoa.gr/public/Documents/new-logo-2018/cyan-left-greek-1.jpg

### TΜΗΜΑ ΕΥΡΩΠΑΪΚΩΝ ΚΑΙ ΔΙΕΘΝΩΝ ΣΧΕΣΕΩΝ- ΤΕΔΣ

Πανεπιστημίου 30, 106 79 Αθήνα

Email: [**erasmus@uoa.gr**](mailto:erasmus@uoa.gr)

[](https://www.interel.uoa.gr/erasmus/sm/) [](https://www.facebook.com/profile.php?id=61556510083333) [](https://www.instagram.com/nkua_erasmus?igsh=MTRyODJpaGxvem0zcw==)

**Προς:** τους Ακαδημαϊκούς Υπευθύνους Διμερών Συμφωνιών με κινητικότητα φοιτητών/τριών στο πλαίσιο του προγράμματος Erasmus+

**Κοινοποίηση:** - Κοσμήτορες Σχολών και Πρόεδροι των Τμημάτων

- Υπεύθυνοι/Μέλη Επιτροπών ERASMUS+ Σχολών και Τμημάτων

- Γραμματείς των Τμημάτων/Υπεύθυνοι Erasmus+ στις Γραμματείες

Αθήνα, 03/02/2025

**ΘΕΜΑ: Πρόσκληση για επιλογή εξερχόμενων φοιτητών/τριών για σπουδές μέσω των διμερών συμφωνιών Erasmus+ για το ακαδημαϊκό έτος 2025-2026** |Μακροχρόνια κινητικότητα φοιτητών/τριών/τριών για σπουδές | Call 2024 /2024-1-EL01-KA131-HED-000195680

**Καταληκτική ημερομηνία αποστολής Συγκεντρωτικού Πίνακα επιλογής/μοριοδότησης φοιτητών/τριών στο ΤΕΔΣ: Δευτέρα, 17 Μαρτίου 2025**

Στο πλαίσιο του προγράμματος Erasmus+ ΚΑ131 και με βάση τις διμερείς συμφωνίες που έχουν συναφθεί για το ακαδημαϊκό έτος 2025-2026, καταρτίστηκε και αποστέλλεται ο **«Πίνακας Συνεργαζόμενων Πανεπιστημίων Erasmus+ 2025-2026»** (συνημμένο 1), στον οποίο αναγράφονται οι θέσεις, ο κύκλος σπουδών (1ος, 2ος, 3ος) και επιμέρους στοιχεία που προβλέπονται σε κάθε διμερή συμφωνία, ώστε να ξεκινήσει η διαδικασία επιλογής εξερχόμενων φοιτητών/τριών για σπουδές (δράση: μακροχρόνια κινητικότητα).

**Σημαντικές αλλαγές που ισχύουν από την τρέχουσα προκήρυξη (2025-2026)**

* Οι φοιτητές/τριες για πρώτη φορά λαμβάνουν επιχορήγηση και για τα έξοδα ταξιδίου.
* Αυξάνεται η μηνιαία επιχορήγηση για κάποιες χώρες, λόγω αλλαγής της κατηγοριοποίησής τους, βάσει του κόστους διαβίωσης.
* Στις χώρες που συμμετέχουν συμπεριλαμβάνονται το Ηνωμένο Βασίλειο[[1]](#footnote-2) και η Ελβετία[[2]](#footnote-3).

**Υπενθυμίζουμε τις αλλαγές που ισχύουν από τις προηγούμενες προκηρύξεις**

* Στο πλαίσιο της απορρόφησης όσο το δυνατόν μεγαλύτερου μέρους του κονδυλίου ΚΑ131, δεν ορίζεται συγκεκριμένος ανώτατος αριθμός θέσεων φοιτητών/τριών για κάθε Τμήμα. Πρέπει όμως να τηρηθεί οπωσδήποτε ο ανώτατος αριθμός θέσεων που προβλέπεται σε κάθε διμερή συμφωνία.
* Μπορούν να επιλεγούν φοιτητές/τριες όχι μόνο για ένα εξάμηνο αλλά και για ολόκληρο το ακαδημαϊκό έτος. Οι υποψήφιοι διδάκτορες μπορούν να συμμετάσχουν και για μικρότερο του εξαμήνου διάστημα με όριο ελάχιστης διάρκειας τους δύο μήνες.
* Οι φοιτητές/τριες που έχουν ήδη επιλεγεί να συμμετάσχουν το ακαδ. έτος 2025-2026 σε πανεπιστήμιο του CΙVIS μέσω της πρόσκλησης του Νοεμβρίου 2024, μπορούν να κάνουν αίτηση και μέσω της παρούσας πρόσκλησης, αλλά ΜΟΝΟ για διαφορετικό εξάμηνο από αυτό που έχουν ήδη επιλεγεί.
* Η μετακίνηση των φοιτητών/τριών γίνεται μόνο μέσω των διμερών συμφωνιών του Τμήματος στο οποίο είναι εγγεγραμμένοι.

**Προϋποθέσεις συμμετοχής των φοιτητών/τριών στο πρόγραμμα Erasmus+ Σπουδές**

Δικαίωμα συμμετοχής/αίτησης στο πρόγραμμα έχουν οι φοιτητές/τριες που πληρούν τις ακόλουθες προϋποθέσεις:

* Οι προπτυχιακοί φοιτητές/τριες πρέπει να είναι εγγεγραμμένοι τουλάχιστον στο δεύτερο έτος σπουδών τη στιγμή που υποβάλλουν την αίτηση.
* Οι φοιτητές/τριες που βρίσκονται στο τελευταίο έτος φοίτησης ή είναι επί πτυχίω, έχουν δικαίωμα συμμετοχής μόνο αν χρωστούν ικανό αριθμό μαθημάτων, τα οποία να αντιστοιχούν **τουλάχιστον σε 30 Πιστωτικές μονάδες** (ECTS credits), ώστε να έχουν μεγαλύτερη δυνατότητα επιλογής μαθημάτων από το πρόγραμμα σπουδών του Πανεπιστημίου υποδοχής και αντίστοιχα αναγνώρισής τους στο ΕΚΠΑ.
* Οι φοιτητές/τριες πρέπει να έχουν **επίπεδο γλωσσομάθειας τουλάχιστον Β2** για τη γλώσσα διδασκαλίας των προσφερόμενων μαθημάτων του Πανεπιστημίου υποδοχής για τους εισερχόμενους φοιτητές/τριες Erasmus. Η πιστοποίηση του επιπέδου γλωσσομάθειας γίνεται αποκλειστικά με την προσκόμιση του αντίστοιχου διπλώματος κατά την υποβολή της αίτησης συμμετοχής. **Φοιτητές/τριες που δεν έχουν το αντίστοιχο δίπλωμα γλωσσομάθειας όταν υποβάλουν αίτηση συμμετοχής στο Τμήμα τους δεν είναι επιλέξιμοι.** Τα διπλώματα που γίνονται δεκτά είναι αυτά τα οποία αναγνωρίζει το ΑΣΕΠ (βλέπε [Απόδειξη γλωσσομάθειας](https://www.interel.uoa.gr/fileadmin/depts/interel.uoa.gr/www/uploads/erasmus-sm/2024-2025/pararthma_glwssomatheias_13_6_2024__15752_.pdf)). Οι φοιτητές/τριες των Τμημάτων ξένης γλώσσας και φιλολογίας που δεν κατέχουν δίπλωμα γλωσσομάθειας πρέπει να προσκομίσουν βεβαίωση επιπέδου τουλάχιστον Β2 από τον/την Πρόεδρο του Τμήματος. Μόνο οι μεταπτυχιακοί φοιτητές/τριες των Τμημάτων ξένης γλώσσας και φιλολογίας δεν υποχρεούνται να προσκομίσουν τη βεβαίωση αυτή, εφόσον η γλώσσα των μαθήματων του Πανεπιστημίου υποδοχής είναι αυτή του πτυχίου τους.

Αν το Πανεπιστήμιο υποδοχής απαιτεί επίπεδο ανώτερο του Β2, ή συγκεκριμένο τίτλο γλωσσομάθειας, αυτά θα αποτελούν την προϋπόθεση επιλογής για το συγκεκριμένο Πανεπιστήμιο. Εάν απαιτεί επίπεδο κατώτερο του Β2, τότε ισχύει υποχρεωτικά ως προϋπόθεση επιλογής το οριζόμενο από το ΕΚΠΑ, Β2 επίπεδο γλωσσομάθειας.

* Ειδική επισήμανση για τους φοιτητές/τριες που επιλέγουν πανεπιστήμιο σε μια από τις χώρες: Γαλλία, Γερμανία, Αυστρία, Ιταλία και Ισπανία, των οποίων οι γλώσσες είναι ευρέως ομιλούμενες: παρόλο που στον «Πίνακα Συνεργαζόμενων πανεπιστημίων Erasmus+ 2025-2026», μπορεί να αναφέρονται ως γλώσσες διδασκαλίας και η επίσημη γλώσσα της χώρας και η αγγλική γλώσσα, συνιστάται, οι φοιτητές/τριες εκτός από τη γνώση της αγγλικής σε επίπεδο τουλάχιστον Β2, να γνωρίζουν σε ένα επιθυμητό επίπεδο και την επίσημη γλώσσα της χώρας. Αυτό θα παίξει καταλυτικό ρόλο στην αποφυγή προβλημάτων εύρεσης μαθημάτων από τους επιλεγμένους φοιτητές/τριες!
* Κάθε φοιτητής μπορεί να μετακινηθεί για συνολική διάρκεια φυσικής παρουσίας έως 12 μήνες σε κάθε κύκλο σπουδών (προπτυχιακό, μεταπτυχιακό, διδακτορικό), ανεξάρτητα του αριθμού και του είδους των κινητικοτήτων (σπουδές μακροχρόνια ή βραχυχρόνια κινητικότητα ή πρακτική άσκηση).
* Όλες οι μετακινήσεις θα πρέπει να έχουν ολοκληρωθεί έως τις 31/7/2026, σύμφωνα με τα έως τώρα δεδομένα. Τυχόν διάστημα μετά από αυτή την ημερομηνία δεν θα επιχορηγείται.

**Επιχορήγηση Erasmus+**

Για τη **μηνιαία επιχορήγηση** για κάλυψη ατομικών δαπανών, την επιχορήγηση για **κάλυψη δαπανών ταξιδίου** και την επιπλέον χρηματοδότηση/μήνα για **φοιτητές/τριες με λιγότερες ευκαιρίες** με βάση οικονομικά και κοινωνικά κριτήρια, οι πληροφορίες είναι αναρτημένες στην ιστοσελίδα του ΤΕΔΣ : <https://www.interel.uoa.gr/erasmus/sm/epixorigisi25_26/>

Για την **επιχορήγηση στήριξης για την ένταξη συμμετεχόντων με αναπηρία ή σοβαρό πρόβλημα υγεία**, με βάση πραγματικές δαπάνες, οι πληροφορίες είναι αναρτημένες στην ιστοσελίδα του ΤΕΔΣ : <https://www.interel.uoa.gr/erasmus/prosthetiepixorigisi/>

**Διαδικασία επιλογής των φοιτητών/τριών**

Σύμφωνα με τις οδηγίες της Ευρωπαϊκής Επιτροπής, θα πρέπει να υπάρχει **πλήρης διαφάνεια ως προς το σύστημα επιλογής φοιτητών/τριών.** Για τον λόγο αυτό έχει αποφασιστεί από την Επιτροπή Διεθνών Σχέσεων και Ευρωπαϊκών Εκπαιδευτικών Προγραμμάτων να γίνεται η προκήρυξη των θέσεων με ευρεία δημοσιότητα και γνωστοποίηση των κριτηρίων επιλογής (υποχρεωτικά βασικά κριτήρια τα οποία έχει θεσπίσει η Επιτροπή, αλλά και πρόσθετα κριτήρια που μπορούν να ορίσουν τα Τμήματα και οι Ακαδημαϊκοί Υπεύθυνοι των διμερών συμφωνιών) και να υπάρχει κατάλογος όλων των αιτηθέντων φοιτητών/τριών ανά Τμήμα.

Η διαδικασία που ακολουθείται για την επιλογή των φοιτητών/τριών με μοριοδότηση είναι η ακόλουθη:

# **Ανάρτηση Προκήρυξης Τμήματος**

Με ευθύνη των αρμόδιων Επιτροπών/μελών ΔΕΠ και των διοικητικών που έχουν ορισθεί ως υπεύθυνοι για το πρόγραμμα Erasmus, **συντάσσεται και αναρτάται η Προκήρυξη του Τμήματος**, μέσω της οποίας ενημερώνονται οι ενδιαφερόμενοι φοιτητές/τριες για τα συνεργαζόμενα Πανεπιστήμια, τις προβλεπόμενες θέσεις ανά Ίδρυμα, τις ημερομηνίες υποβολής αιτήσεων και απαραιτήτως τα κριτήρια επιλογής και τη μοριοδότηση που λαμβάνει το κάθε κριτήριο.

Η Προκήρυξη κάθε Τμήματος πρέπει **υποχρεωτικά να αναρτηθεί στην ιστοσελίδα του Τμήματος και αντίγραφό της να σταλεί στο Τμήμα Ευρωπαϊκών και Διεθνών Σχέσεων -ΤΕΔΣ**.

* Παρακαλούνται θερμά τα Τμήματα να αναρτήσουν την Προκήρυξή τους στην ιστοσελίδα τους, το συντομότερο δυνατόν, έτσι ώστε να δοθεί ικανός χρόνος για την ευρεία διάδοσή της στη φοιτητική κοινότητα, μεγιστοποιώντας έτσι τη συμμετοχή των ενδιαφερομένων φοιτητών/τριών.
* Επίσης, για τον ίδιο λόγο, παρακαλούνται τα Τμήματα, να δώσουν στους φοιτητές/τριες τους, χρονικό περιθώριο υποβολής αιτήσεων τουλάχιστον 3 εβδομάδων.
* Συνιστάται η Προκήρυξη του Τμήματος να είναι μία, ώστε οι ενδιαφερόμενοι φοιτητές/τριες να λαμβάνουν συνολική γνώση για όλες τις συμφωνίες, τις θέσεις και τα κριτήρια που ισχύουν.
* Στην περίπτωση απουσίας ακαδημαϊκού υπεύθυνου (π.χ. λόγω εκπαιδευτικής άδειας) θα πρέπει να αναφέρεται στον πίνακα με τα συνεργαζόμενα πανεπιστήμια ποιο μέλος ΔΕΠ αντικαθιστά τον ακαδ. υπεύθυνο (και το ακριβές διάστημα αντικατάστασης) ώστε να γνωρίζουν οι φοιτητές/τριες που θα απευθυνθούν.

1. **Κριτήρια επιλογής και μοριοδότηση**

**Υποχρεωτικά κριτήρια επιλογής**

Στη μοριοδότηση των φοιτητών/τριών πρέπει να λαμβάνονται υπόψη τα υποχρεωτικά κριτήρια που ακολουθούν κατά σειρά βαρύτητας:

**Προπτυχιακοί φοιτητές/τριες**

**1. Μέσος όρος βαθμολογίας** με βάση την αναλυτική βαθμολογία του φοιτητή μετά την τελευταία εξεταστική περίοδο έως τη στιγμή που κάνει αίτηση για μετακίνηση Erasmus+.

**2. Επίπεδο γνώσης της γλώσσας διδασκαλίας** στο Πανεπιστήμιο υποδοχής (**Β2 ή ανώτερο**).

**Μεταπτυχιακοί φοιτητές/τριες**

**1. Βαθμός Πτυχίου**

**2. Μέσος όρος βαθμολογίας** με βάση την αναλυτική βαθμολογία του φοιτητή μετά την τελευταία εξεταστική περίοδο.

**3. Επίπεδο γνώσης της γλώσσας διδασκαλίας** στο Πανεπιστήμιο υποδοχής (**Β2 ή ανώτερο**).

**Υποψήφιοι διδάκτορες**

**1. Βαθμός Πτυχίου**

**2. Βαθμός Μεταπτυχιακού Διπλώματος Ειδίκευσης**

**3. Επίπεδο γνώσης της γλώσσας διδασκαλίας** στο Πανεπιστήμιο υποδοχής (**Β2 ή ανώτερο**).

Για την επιλογή υποψηφίων διδακτόρων είναι απαραίτητη η αιτιολογημένη εισήγηση της Τριμελούς Συμβουλευτικής Επιτροπής, στην οποία θα αναγράφεται το θέμα της διατριβής και θα βεβαιώνεται ότι το πρόγραμμα που θα ακολουθήσει ο υποψήφιος στο εξωτερικό θα αποτελέσει μέρος της ερευνητικής του εργασίας για την εκπόνηση της διδακτορικής του διατριβής καθώς και ότι θα προσμετρηθεί στον συνολικό χρόνο των σπουδών του.

**Επιπλέον/προαιρετικά κριτήρια**

Εκτός από τα παραπάνω υποχρεωτικά κριτήρια επιλογής, **μπορούν να τεθούν επιπλέον κριτήρια ανά Τμήμα**, μετά από συνεννόηση και απόφαση των ακαδημαϊκών υπευθύνων και των υπευθύνων/μελών των Επιτροπών Erasmus+.

Ένα επιπλέον κριτήριο που θα μπορούσε να μοριοδοτηθεί, προτείνεται να είναι η γνώση της επίσημης γλώσσας της χώρας υποδοχής.

Επίσης, σημαντικό θα ήταν να προστεθεί στη διαδικασία και να μοριοδοτηθεί και η συνέντευξη των υποψηφίων.

Ίσως θα ήταν σκόπιμο να οριστεί σε κάθε Τμήμα και το ποσοστό επιλεγόμενων φοιτητών/τριών από κάθε κύκλο σπουδών.

Για να ολοκληρωθεί η επιλογή όσο το δυνατόν πιο σωστά, δίκαια και με διαφάνεια, **τα κριτήρια, η μοριοδότησή τους και γενικότερα όλη η διαδικασία επιλογής πρέπει οπωσδήποτε να αναγραφούν με σαφήνεια τόσο στην προκήρυξη όσο και στον πίνακα επιλογής φοιτητών/τριών.**

1. **Επιλογή φοιτητών/τριών Erasmus+ και ανάρτηση αποτελεσμάτων**

Η διαδικασία της τελικής επιλογής των φοιτητών/τριών γίνεται κεντρικά από κάθε Τμήμα, μετά από συνεννόηση και συνεργασία όλων των ακαδημαϊκών υπευθύνων των διμερών συμφωνιών του Τμήματος, των υπευθύνων/μελών των Επιτροπών Erasmus+ και την διοικητική υποστήριξη των αρμοδίων υπαλλήλων για το Erasmus+ σε κάθε Γραμματεία.

Αφού εξεταστούν τα δικαιολογητικά που έχουν προσκομιστεί στη Γραμματεία,

* **Όλοι οι φοιτητές/τριες** **που πληρούν τα κριτήρια επιλεξιμότητας**, μοριοδοτούνται και καταγράφονται με σειρά κατάταξης στον **«Συγκεντρωτικό Πίνακα Επιλογής-Μοριοδότησης φοιτητών/τριών Erasmus+ Σπουδές 2025-2026»** (συνημμένο 2). Μοριοδοτούνται και κατατάσσονται στον Πίνακα, με διαφορετικό χρώμα, **και οι επιλεγμένοι φοιτητές/τριες και οι επιλαχόντες φοιτητές/τριες** (ακόμα και αν υπερβαίνουν τις θέσεις ανά διμερή συμφωνία), έτσι ώστε, εάν υπάρξουν ακυρώσεις αμέσως μετά την ανάρτηση των τελικών πινάκων επιλογής, να μπορέσουν να καλυφθούν άμεσα όλες οι θέσεις.
* Ως στοιχείο επικοινωνίας των φοιτητών/τριών, ως γνωστόν, δηλώνεται το email τους και το κινητό τους τηλέφωνο. Το ΤΕΔΣ συστήνει από φέτος το email που δηλώνουν να είναι το ιδρυματικό, χωρίς όμως να είναι υποχρεωτικό. Οπότε, οι φοιτητές/τριες μπορούν να επιλέξουν ποιο email θα δηλώσουν για επικοινωνία με το ΤΕΔΣ (το ιδρυματικό ή άλλο) και αυτό θα δεσμεύονται ότι θα χρησιμοποιείται για όλη την επικοινωνία σχετικά με το πρόγραμμα Erasmus+.
* Ο «Συγκεντρωτικός Πίνακας Επιλογής-Μοριοδότησης φοιτητών/τριών Erasmus+ Σπουδές 2025-2026» **αποστέλλεται ηλεκτρονικά από τις Γραμματείες των Τμημάτων στο email του ΤΕΔΣ,** [**erasmus@uoa.gr**](mailto:erasmus@uoa.gr), **ως συνημμένο αρχείο έως την Δευτέρα, 17 Μαρτίου 2025.**
* Το ΤΕΔΣ ελέγχει τους Συγκεντρωτικούς Πίνακες για το αν πληρούν τους όρους επιλεξιμότητας του προγράμματος και ενημερώνει τις Γραμματείες για την ανάρτησή του «Προσωρινού Συγκεντρωτικού Πίνακα Επιλογής-Μοριοδότησης φοιτητών/τριών Erasmus+ Σπουδές 2025-2026» στην ιστοσελίδα του κάθε Τμήματος **(Προανάρτηση)**.
* Κατόπιν υπόδειξης του ΙΚΥ/Εθνική Αρχή για το πρόγραμμα, επί των αποτελεσμάτων πρέπει να δίνεται χρόνος για ενστάσεις. Οπότε, κατά την Προανάρτηση πρέπει να αναφέρεται σαφώς η διαδικασία υποβολής ενστάσεων και η προθεσμία υποβολής τους (5 ημέρες για υποβολή ενστάσεων με σχετικό έγγραφο που θα κατατεθεί στο Πρωτόκολλο του κάθε Τμήματος). Οποιαδήποτε εκπρόθεσμη ένσταση δεν θα απαντάται.
* Μετά το πέρας των 5 ημερών και τον έλεγχο, αποδοχή ή απόρριψη των πιθανών ενστάσεων, **αναρτάται ο Τελικός Συγκεντρωτικός Πίνακας Επιλογής-Μοριοδότησης φοιτητών/τριών Erasmus+ Σπουδές 2025-2026»** και ενημερώνεται το ΤΕΔΣ **(Τελική ανάρτηση)**.
* Επισημαίνεται ότι στην ανάρτηση των Πινάκων Επιλογής, οι επιλεγμένοι φοιτητές/τριες θα πρέπει **να καταγράφονται MONO με τον αριθμό μητρώου** τους και όχι με το ονοματεπώνυμό τους, και χωρίς άλλα προσωπικά δεδομένα πχ. τηλέφωνο, email κλπ).

1. **Ενημέρωση επιλεγμένων φοιτητών/τριών**

**Οι επιλεχθέντες φοιτητές/τριες ενημερώνονται από το ΤΕΔΣ,** **με αποστολή email, για την περαιτέρω διαδικασία που πρέπει να ακολουθήσουν** (υποβολή ηλεκτρονικής αίτησης και λοιπών δικαιολογητικών στο ΤΕΔΣ, υποβολή αίτησης εγγραφής στο πανεπιστήμιο υποδοχής, συμπλήρωση Learning agreement κλπ.).

1. **Ενημέρωση των Πανεπιστημίων υποδοχής για τους επιλεχθέντες φοιτητές/τριες και το εξάμηνο που θα φοιτήσουν (αποστολή nominations)**

**Μετά την ανάρτηση των Τελικών Συγκεντρωτικών Πινάκων Επιλογής**, **οι ακαδημαϊκοί υπεύθυνοι σε συνεργασία με τους υπεύθυνους για το Erasmus σε κάθε Γραμματεία ενημερώνουν τα Πανεπιστήμια uποδοχής (nomination)** για τους επιλεχθέντες φοιτητές/τριες που θα μετακινηθούν. H διαδικασία αυτή για τους φοιτητές/τριες του χειμερινού εξαμήνου πρέπει να γίνει ΑΜΕΣΑ.

Ιδιαίτερη προσοχή πρέπει να δοθεί στην τήρηση του χρονοδιαγράμματος και της διαδικασίας του κάθε πανεπιστημίου υποδοχής για την υποβολή του nomination, καθώς υπάρχουν αρκετά Πανεπιστήμια που έχουν καταληκτική ημερομηνία υποβολής nomination για τους επιλεχθέντες φοιτητές/τριες για το χειμερινό εξάμηνο **τον Απρίλιο.** Για τους επιλεχθέντες για το εαρινό εξάμηνο τα περισσότερα πανεπιστήμια ορίζουν την υποβολή nomination το φθινόπωρο. Για τις πληροφορίες αυτές μπορείτε να ανατρέξετε στις οδηγίες τις οποίες αποστέλλουν τα συνεργαζόμενα πανεπιστήμια και σας προωθούνται με email από το ΤΕΔΣ, ή στις ιστοσελίδες των πανεπιστημίων υποδοχής για τη διαδικασία των nominations.

**Υπενθυμίζουμε ότι αν δεν γίνουν εγκαίρως τα nominations, τα Πανεπιστήμια υποδοχής δεν δέχονται στη συνέχεια τις αιτήσεις των φοιτητών/τριών για συμμετοχή στο πρόγραμμα, για τη στέγαση κλπ.**

Για οποιεσδήποτε σχετικές απορίες παρακαλώ να επικοινωνείτε με το Τμήμα Ευρωπαϊκών και Διεθνών Σχέσεων -ΤΕΔΣ.

Με συναδελφικούς χαιρετισμούς,

Σοφία Παπαϊωάννου

\*υπογραφή

Αντιπρύτανις Ακαδημαϊκών, Διεθνών Σχέσεων και Εξωστρέφειας

\*Το πρωτότυπο με την υπογραφή της Αντιπρυτάνεως βρίσκεται στο αρχείο του ΤΕΔΣ

Συνημμένα:

1. «Πίνακας Συνεργαζόμενων Πανεπιστημίων Erasmus+ 2025-2026»
2. «Συγκεντρωτικός Πίνακας Επιλογής-Μοριοδότησης φοιτητών/τριών Erasmus+ Σπουδές 2025-2026»

1. *Οι κινητικότητες προς Ηνωμένο Βασίλειο θα χρηματοδοτηθούν από το κονδύλι ΚΑ131 Διεθνής διάσταση.* [↑](#footnote-ref-2)
2. *Οι κινητικότητες προς πανεπιστήμια της Ελβετίας που συμπεριλαμβάνονται στον «Πίνακα συνεργαζόμενων πανεπιστημίων Erasmus+ 2025-2026», θα χρηματοδοτηθούν επίσης από το κονδύλι ΚΑ131 Διεθνής διάσταση. Αναφορικά με τα υπόλοιπα πανεπιστήμια της Ελβετίας που δεν αναφέρονται στον Πίνακα, με τα οποία υπάρχουν σε ισχύ διμερείς συμφωνίες στο πλαίσιο του προγράμματος Swiss European Mobility programme (SEMP), θα αναρτηθεί τις αμέσως επόμενες ημέρες Πρόσκληση για επιλογή φοιτητών/τριών για συμμετοχή στο Swiss European Programme και οι φοιτητές/τριες που θα επιλεγούν θα χρηματοδοτηθούν από την ίδια την Ελβετία.*  [↑](#footnote-ref-3)